  Удмуртиысь инкуазь узырлыкъя министерстволэн пресс-службаез Анжелика Тихонова корреспондент 18+ 12-тӥ южтолэзе Удмуртиын «Солнечный» ыбылӥськон огъетын (Якшур-Бӧдья трактлэн 23-тӥ иськемаз) «Пӧйшурасьёслэн биатлонзы – 2022» элькун ӵошатсконъёс ортчозы. Со сярысь элькунысь инкуазь узырлыкъя министерстволэн пресс-службаез ивортӥз. Ӵошатсконъёс командаен но ас чотын ортчозы. Ваньмыз толалтэ нюлэскын зэмос пӧйшуранлы матын радъямын луоз. Командае пыриськисьёс бодытэк но небыт юнматонъёсын пӧйшуран куасъёсын кык иськемез ортчозы. Висказ кык пол 12, 16 яке 20 калибръем подкалиберной пуляен оптикатэк вольыт гумыё пыӵал тӥрлыкысь 50 метр дистанциысен сылыса ыбылӥськозы. Соос 30 сантиметр шоргожъем (диаметръем) кык мишеньёсты йӧттыны кулэ луозы. Ӧз быгатэ ке, 100 метръем штраф круге пырозы. Ӵошатсконъёсы пӧйшурасьёслэн, чорыгасьёслэн, пӧйшуран инты возисьёслэн мер огазеяськонъёссылэн но пӧйшурасьёслэн нимаз бичам командаоссы пыриськыны быгатозы. Ваньзылэн одно ик пӧйшуран билетсы, пыӵал возьыны но нуллыны лэзёнзы луыны кулэ. Командаын ньыль адями луыны кулэ. Арлыдъя котькуд категориын быдэн одӥген: 18 аресысен; 35 аресысен; 45 аресысен; 55 аресысен. Куронъёсын пыр-почгес тодматскыны чӧлсконпусъя луэ. Ужрадъёс эпидеми вӧлмонэз алон понна вань куронъёсты быдэсъяса ортчозы. Тегъёс: Удмуртия Биатлон ӵошатсконъёс Спорт  